সম্মানের লড়াইয়ে জিতল মোহনবাগান। শনিবার শিলিগুড়ির কাঞ্চনজঙ্ঘা স্টেডিয়ামে আই লিগের শেষ ম্যাচে চ্যাম্পিয়ন বেঙ্গালুরু এফসি-কে ৫-০ গোলে বিধ্বস্ত করল সঞ্জয় সেনের দল। ৩০ পয়েন্ট নিয়ে আই লিগে রানার্সও হলেন সনি নর্ডি, কর্নেল গ্লেনরা।
পাঁচ গোলে দুরন্ত জয়ের রাতেও মোহনবাগান ড্রেসিংরুমে বদলে হতাশা। সবুজ-মেরুন সমর্থকদের মতো ফুটবলাররাও আফশোস করছেন, এই ঝাঁঝটা যদি আর দুটো ম্যাচ আগে দেখা যেত! তবে হয়তো বেঙ্গালুরুর বদলে আই লিগ মোহনবাগান তাঁবুতেই সাজানো থাকত।
আসন্ন এএফসি কাপের কথা ভেবেই শনিবার মোহনবাগানের বিরুদ্ধে প্রথম একাদশে ছয়জন ফুটবলারকে বিশ্রাম দিয়েছিলেন বেঙ্গালুরু এফসি-র কোচ অ্যাশলে ওয়েস্টউড। সুনীল ছেত্রী, জন জনসন সকলেই ছিলেন রিজার্ভ বেঞ্চে। জোড়া গোল করে ম্যাচের সেরা হলেন ত্রিনিদাদ ও টোব্যাগোর বিশ্বকাপার কর্নেল গ্লেন। একটি করে গোল করলেন লেনি রদরিগেজ, লুসিয়ানো সাব্রোসা ও আজহারউদ্দিন মল্লিক। 
বেঙ্গালুরু এফসি-বধের পর রাতে ফোনে মোহনবাগান কোচ সঞ্জয় সেন বললেন, ‘‘বিরতিতে ছেলেদের বার্সেলোনার উদাহরণ দিয়েছিলাম। ওদের পারফরম্যান্সে খুশি।’’